Broj: 711-I-2254-P-219-19/22-14-23

Zagreb, 16. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), **u predmetu** **dužnosnika Ivice Turića, općinskog načelnika Općine Perušić**, u postupku pokrenutom Odlukom Povjerenstva broj: 711-I-1260-P-219-19/20-08-11 od 11. rujna 2020.,na 186. sjednici, održanoj 16. rujna 2022., donosi sljedeću

**ODLUKU**

1. **Dužnosnik Ivica Turić, općinski načelnik Općine Perušić, odlučivanjem o nastanku poslovnog odnosa Općine Perušić s Ugostiteljskim obrtom „Albatros“ u njegovu vlasništvu, i to dana 4. siječnja 2017. u vrijednosti od 1.678,00 kn, dana 12. svibnja 2017. u vrijednosti od 417,00 kn, dana 19. lipnja 2017. u vrijednosti od 927,00 kn, dana 1. rujna 2017. u vrijednosti od 1.927,00 kn, dana 1. rujna 2017. u vrijednosti od 2.512,00 kn, dana 3. srpnja 2018. u vrijednosti od 8.617,00 kn, 3. srpnja 2018. u vrijednosti od 3.335,00 kn i dana 24. listopada 2018. u vrijednosti od 4.955,00 kn, počinio je povredu članka 7. točke c) ZSSI/11-a.**
2. **Stupanje Općine Perušić,** **u kojoj dužnosnik obnaša dužnost općinskog načelnika, u poslovne odnose iz točke I. ove izreke s Ugostiteljskim obrtom „Albatros“, u vlasništvu dužnosnika, predstavlja povredu članka 17. stavka 1. ZSSI/11-a.**
3. **Za povredu ZSSI-a, opisanu pod točkom I. ove izreke, dužnosniku Ivici Turiću se izriče sankcija iz članka 42. stavka 1. podstavka 2. ZSSI/11-a, obustava isplate dijela neto mjesečne plaće u ukupnom iznosu od 40.000,00 kn, koja će trajati deset mjeseci i izvršit će se u deset jednakih uzastopnih mjesečnih obroka, svaki u pojedinačnom iznosu od 4.000,00 kn.**
4. **Temeljem članka 17. stavka 5. ZSSI/11-a Povjerenstvo** **će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnih poslova iz točke II. ove izreke.**

Obrazloženje

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a. S obzirom da je predmet P-219/19 pokrenut prije stupanja ZSSI/21-a na snagu, isti je dovršen sukladno odredbama ZSSI/11-a.

Povjerenstvo je na 97. sjednici, održanoj 11. rujna 2020., pokrenulo postupak za odlučivanje o sukobu interesa protiv dužnosnika Ivice Turića, općinskog načelnika Općine Perušić, zbog moguće povrede članka 17. stavka 1. ZSSI/11-a, koja proizlazi iz stupanja u poslovni odnos Općine Perušić, u kojoj dužnosnik obnaša javnu dužnost općinskog načelnika, s poslovnim subjektom Ugostiteljski obrt „Albatros“, u vlasništvu dužnosnika i to dana 4. siječnja 2017. u iznosu od 1.678,00 kn, dana 12. svibnja 2017. u iznosu od 417,00 kn, dana 19. lipnja 2017. u iznosu od 927,00 kn, dana 1. rujna 2017. u iznosu od 1.927,00 kn, dana 1. rujna 2017. u iznosu od 2.512,00 kn, dana 3. srpnja 2018. u iznosu od 8.617,00 kn, 3. srpnja 2018. u iznosu od 3.335,00 kn i dana 24. listopada 2018. u iznosu 4.955,00 kn, kao i zbog moguće povrede članka 7. stavka 1. podstavka c) ZSSI/11-a koja proizlazi iz donošenja odluka u ime Općine Perušić o stupanju u navedene poslovne odnose s poslovnim subjektom Ugostiteljski obrt „Albatros“, u vlasništvu dužnosnika.

Na odluku o pokretanju postupka dužnosnik se očitovao dopisom, koji je u Povjerenstvu zaprimljen 8. listopada 2020. pod brojem: 711-U-3637-P-219-19/20-09-2.

U navedenom očitovanju dužnosnik navodi da je Ugostiteljski obrt „Albatros“ jedini restoran u krugu od 11 kilometara od sjedišta Općine Perušić te da Općina Perušić intenzivno radi na privlačenju i realizaciji investicija, pri čemu djelatnici Općine i sam dužnosnik nastoje što detaljnije prezentirati Općinu te privući potencijalne investitore na način da ih provedu kroz čitav kraj. U nastavku navodi primjere ulaganja koja su ostvarena u 2017. i 2018. godini.

Dužnosnik u očitovanju nadalje navodi da on osobno niti jednog potencijalnog ulagača nije odveo na ručak ili piće o trošku Općine u svoj ugostiteljski obrt, već da to radi isključivo o svom osobnom trošku, no da takvo ponašanje ne može zahtijevati od djelatnika Općine Perušić, koji nisu znali za zabranu stupanja u poslovni odnos njegovog obrta, niti su za to tražili posebno odobrenje. Iznosi da su svi troškovi plaćeni u ugostiteljskom obrtu bili u okviru predviđenih troškova reprezentacije. Dužnosnik također ističe da Općina Perušić takvim postupanjem nije oštećena, jer su cijene pruženih usluga slične ili jednake u cijelom kraju te su jednake prema svim gostima restorana, dok su troškovi prijevoza niži, s obzirom da djelatnici nisu potencijalne ulagače vodili na područje Grada Gospića, gdje se ujedno nalazi i najbliži restoran.

U očitovanju dužnosnik obrazlaže da se račun broj 168/1/14 od 4. siječnja 2017. u iznosu od 1.678,00 kn odnosi na uslugu hrane i pića pruženu 30. prosinca 2016. u Ugostiteljskom obrtu „Albatros“ kad je pročelnik Jedinstvenog odjela počastio poslovne partnere. Račun broj 57/1/14 od 1. rujna 2017. u iznosu od 2.512,00 kn odnosi se na uslugu pića i hrane, kao i račun broj 59/1/14 od 1. rujna 2017. u iznosu od 1.927,00 kn, kad je isti pročelnik potencijalne investitore odveo u spomenuti ugostiteljski objekt. Računi broj 40/1/14 od 19. lipnja 2017. u iznosu od 927,00 kn i broj 31/1/14 od 12. svibnja 2017. u iznosu od 417,00 kn odnose se na usluge hrane i pića kad je zamjenik općinskog načelnika odveo potencijalne investitore na ručak, a račun broj 85/1/14 od 22. listopada 2018. u iznosu od 4.955,00 kn, račun broj 46/1/14 od 28. lipnja 2018. u iznosu od 8.617,00 kn i račun broj 48/1/14 od 3. srpnja 2018. u iznosu od 3.335,00 kn odnosili su se na troškove poslovnog ručka na koji je pročelnik Jedinstvenog odjela odveo investitore. Sve navedene račune je prema navodim dužnosnika likvidirao djelatnik računovodstva.

Člankom 3. stavkom 1. točkom 39. ZSSI/11-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Uvidom u Registar dužnosnika Povjerenstvo je utvrdilo da je Ivica Turić obnašao dužnost općinskog načelnika Općine Perušić u mandatima 2013. – 2017. i 2017. - 2021., a od 20. svibnja 2021. obnaša istu dužnost u aktualnom mandatu. Slijedom navedenog, dužnosnik Ivica Turić, povodom obnašanja dužnosti općinskog načelnika Općine Perušić, dužan je postupati sukladno odredbama ZSSI/11-a.

Povjerenstvo je 24. kolovoza 2020. pod brojem ulazne pošte 711-U-3039-P-189/20-01-4 zaprimilo dopis Ministarstva unutarnjih poslova, Policijske uprave Ličko-senjske, Službe kriminalističke policije, Broj: 511-04-13/05-01-8775/31-19 od 20. kolovoza 2020., u kojem se navodi da je u tijeku kriminalističko istraživanje temeljem zahtjeva Općinskog državnog odvjetništva u Gospiću u kojem je od Općine Perušić zatražena analitička kartica i pripadajući računi u razdoblju od 2017. do 2019. godine, za eventualnog poslovnog partnera Ugostiteljski obrt „Albatros“, u vlasništvu dužnosnika Ivice Turića. Na temelju dokumentacije iz Općine Perušić, koja se odnosi na općinske troškove reprezentacije, utvrđeno je kako je ostvaren poslovni odnos 2017. i 2018. godine između Ugostiteljskog obrta „Albatros“ i Općine Perušić kojemu je prethodila Odluka Povjerenstva broj: 711-I-488-P-309-P-13/15-17-17 od 28. kolovoza 2015., a kojom je Ivica Turić kažnjen novčanom kaznom zbog stupanja u poslovni odnos Općine Perušić s Ugostiteljskim obrtom „Albatros“, koji je tada bio u vlasništvu njegova sina, dok je sada isti obrt u cijelosti u njegovom vlasništvu. U prilogu dopisa su dostavljene preslike analitičkih kartica i preslike izdanih računa (br. 168/1/14 od 4. siječnja 2017. u iznosu od 1.678,00 kn, br. 31/1/14 od 12. svibnja 2017. u iznosu od 417,00 kn, br. 40/1/14 od 19. lipnja 2017. u iznosu od 927,00 kn, br. 59/1/14 od 1. rujna 2017. u iznosu od 1.927,00 kn, br. 57/1/14 od 1. rujna 2017. u iznosu od 2.512,00 kn, br. 46/1/14 od 3. srpnja 2018. u iznosu od 8.617,00 kn, br. 48/1/14 od 3. srpnja 2018. u iznosu od 3.335,00 kn i br. 85/1/14 od 24. listopada 2018. u iznosu od 4.955,00 kn) u navedenom razdoblju, uz napomenu da su računi iz 2017. dostavljeni bez specifikacije jediničnih artikala na koje se odnosi konzumacija i troškovi jela i pića. Povodom navedenog dopisa otvoren je predmet broj P-189/20.

Uvidom u podatke Obrtnog registra, utvrđeno je da je pod matičnim brojem obrta 90957229 upisan Ugostiteljski obrt „Albatros“, sa sjedištem u Perušiću, Varoš 22, u vlasništvu dužnosnika Ivice Turića. Kao pretežita djelatnost upisana je djelatnost restorana. Navedeni obrt upisan je i počeo s radom 1996.

Uvidom u Izvješće o imovinskom stanju dužnosnika koje je dužnosnik Ivica Turić podnio 9. ožujka 2020. povodom promjene, utvrđeno je kako je dužnosnik Povjerenstvu prijavio vlasništvo nad Ugostiteljskim obrtom „Albatros“ iz Perušića, Varoš 22.

Na zahtjev Povjerenstva, Općina Perušić očitovala se dopisom, klasa: 023-01/19-01/94, urbroj: 2125-08-3-19-2, od 30. rujna 2019., u kojem se navodi kako tijekom mandata općinskog načelnika Ivice Turića, koji je započeo 2017., Općina Perušić nije stupala u poslovne odnose s restoranom i pansionom „Albatros“ čiji je vlasnik Ivica Turić.

Na dodatno traženje Povjerenstva, Općina Perušić je dostavila očitovanje, klasa: 023-01/19-01/94, urbroj: 2125-08-2-19-4, od 19. studenoga 2019., u kojem se navodi kako Općina Perušić od 28. kolovoza 2015. do dana očitovanja nije stupala u poslovne odnose s Restoranom i pansionom „Albatros“.

Povjerenstvo je dopisima broj: 711-I-100-P-219-19/21-11-11 i broj: 711-I-99-P-219-19/21-10-11 od 20. siječnja 2021. od Općine Perušić, općinskog načelnika, i pročelnika Jedinstvenog upravnog odjela zatražilo očitovanje tko je ispred Općine Perušić odobrio plaćanja po računima Ugostiteljskog obrta „Albatros“ br. 168/1/14 od 4. siječnja 2017., 31/1/14 od 12. svibnja 2017., 40/1/14 od 19. lipnja 2017., 59/1/14 od 1. rujna 2017., 57/1/14 od 1. rujna 2017., 46/1/14 od 3. srpnja 2018., 48/1/14 od 3. srpnja 2018. i 85/1/14 od 24. listopada 2018. te tko je kao naredbodavac potpisao odobrenja isplata navedenih računa i je li općinski načelnik Ivica Turić bio obaviješten o zaprimanju gore navedenih računa u Općini Perušić i njihovoj isplati.

Povodom navedenog traženja iz Općine Perušić nisu dostavljena očitovanja niti nakon požurnica Povjerenstva od 28. travnja 2021.

Člankom 1. ZSSI/11-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI/11-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI/11-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 4. stavkom 3. ZSSI/11-a propisano je da se poslovni odnos u smislu istog Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda, a stavkom 4. istoga članka propisano je da su poslovni subjekti u smislu ZSSI/11-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Sukladno članku 4. stavku 5. ZSSI/11-a povezane osobe su članovi obitelji dužnosnika iz stavka 2. tog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 17. stavkom 1. ZSSI/11-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Stavkom 5. istoga članka ZSSI/11-a propisano je da su pravni poslovi, odnosno pravni akti koji su sklopljeni, odnosno doneseni protivno odredbama stavka 1. i 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Člankom 48. stavkom 1. točkom 5. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) propisano je da općinski načelnik odlučuje o stjecanju i otuđivanju nekretnina i pokretnina jedinice lokalne samouprave i drugom raspolaganju imovinom, u skladu s navedenim Zakonom, statutom jedinice i posebnim propisima.

Statutom Općine Perušić („Županijski glasnik“, Ličko-senjske županije br. 7/13. i 5/18.) u članku 46. stavku 4. propisano je da općinski načelnik, pred ostalog, upravlja imovinom Općine u skladu sa zakonom, tim Statutom i općim aktima Općinskog vijeća, odlučuje o stjecanju i otuđenju pokretnina i nekretnina Općine čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, ako je stjecanje i otuđivanje planirano u proračunu i provedeno u skladu sa zakonskim propisima, a najviše do 30.000,00 kuna, upravlja prihodima i rashodima Općine te upravlja raspoloživim novčanim sredstvima na računu proračuna Općine.

Povjerenstvo je na 108. sjednici donijelo odluku Broj: 711-1488-P-309-13/15-17-17 od 28. kolovoza 2015. kojom je utvrđeno da je sklapanjem Ugovora o kupoprodaji nekretnine, broj 52/14 od 29. kolovoza 2014.g. između Općine Perušić, kao prodavatelja, i Autoprijevozničkog obrta „Albatros“, čiji je vlasnik sin dužnosnika Josip Turić, kao kupca, pod uvjetima plaćanja kupoprodajne cijene različitim od uvjeta objavljenih u Pozivu za sudjelovanje u javnom nadmetanju za prodaju nekretnina u vlasništvu Općine Perušić od 20. srpnja 2014.g. i suprotno uvjetima navedenih u Odluci Općinskog vijeća Općine Perušić od 1. kolovoza 2014.g. kojom se prihvaća ponuda navedenog obrta, dužnosnik Ivica Turić počinio povredu članka 7. točka c) ZSSI-a, zloupotrijebivši posebna prava dužnosnika koja proizlaze ili su potrebna za obavljanje dužnosti te da stupanje u navedeni poslovni odnos predstavlja povredu članka 17. stavka 1. ZSSI-a.

Nadalje, Povjerenstvo je na zahtjev dužnosnika Ivice Turića, općinskog načelnika Općine Perušić, te dužnosnika Mihaela Kurteša, zamjenika općinskog načelnika Općine Perušić,na 183. sjednici, održanoj 14. lipnja 2017. dalo mišljenje Broj: 711-I-881-M-81/17-02-11 da poslovni subjekti u kojima dužnosnici Ivica Turić ili Mihael Kurteš imaju 0,5% ili više udjela u vlasništvu (kapitalu trgovačkog društva) ne mogu za vrijeme obnašanja dužnosti općinskog načelnika, odnosno zamjenika općinskog načelnika Općine Perušić, kao niti dvanaest mjeseci od dana prestanka obnašanja navedenih dužnosti, stupati u poslovne odnose s Općinom Perušić, niti smiju biti članovi zajednice ponuditelja ili podisporučitelja u tom poslovnom odnosu te da se navedeno ograničenje primjenjuje se i na poslovne subjekte u kojima član obitelji dužnosnika u smislu ZSSI-a ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja.

U odnosu na okolnosti stupanja u poslovni odnos Općine Perušić s obrtom u vlasništvu dužnosnika, iz dostavljene dokumentacije je utvrđeno, a što dužnosnik u svom očitovanju od 8. listopada 2020. niti ne osporava, kako je Općina Perušić, u kojoj dužnosnik obnaša javnu dužnost općinskog načelnika, stupala u poslovne odnose s poslovnim subjektom Ugostiteljski obrt „Albatros“, u vlasništvu dužnosnika i to dana 4. siječnja 2017. u iznosu od 1.678,00 kn, dana 12. svibnja 2017. u iznosu od 417,00 kn, dana 19. lipnja 2017. u iznosu od 927,00 kn, dana 1. rujna 2017. u iznosu od 1.927,00 kn, dana 1. rujna 2017. u iznosu od 2.512,00 kn, dana 3. srpnja 2018. u iznosu od 8.617,00 kn, 3. srpnja 2018. u iznosu od 3.335,00 kn i dana 24. listopada 2018. u iznosu 4.955,00 kn, unatoč izričitoj zabrani propisanoj odredbom članka 17. stavka 1. ZSSI-a.

Navodi iz očitovanja dužnosnika od 8. listopada 2020. prema kojima sporne račune nije osobno izdao, niti ih likvidirao, odnosno nije bio prisutan na tim događanjima, niti ih je organizirao ili naložio njihovo organiziranje djelatnicima Općine Perušić, konkretno pročelniku Jedinstvenog odjela i zamjeniku općinskog načelnika, ne utječu na donošenje drugačije odluke u ovoj pravnoj stvari s obzirom na propisane nadležnosti općinskog načelnika u pogledu upravljanja imovinom Općine te donošenje odluka o stupanju u poslovni odnos Općine, što dužnosnik ničime nije doveo u pitanje.

Naime, dužnosnik Ivica Turić je temeljem odredbi navedenog Zakona i Statuta Općine Perušić povodom obnašanja dužnosti općinskog načelnika Općine Perušić ovlašten samostalno donositi odluke o stupanju navedene jedinice lokalne samouprave u poslovne odnose s poslovnim subjektima koji pružaju ugostiteljske usluge u smislu reprezentacije, s obzirom da se radi o poslovnim odnosima male vrijednosti, slijedom čega u tom smislu nije utvrđeno da bi dužnosnik prilikom njihovog nastanka postupao izvan svojih zakonskih i statutarnih ovlasti.

Međutim, dužnosnika u obnašanju dužnosti općinskog načelnika Općine Perušić obvezuju i odredbe ZSSI/11-a te je u uvijek dužan štititi javni interes tako da i u prilikama kada odlučuje o nastanku poslovnog odnosa otkloni postupanje pod utjecajem privatnih interesa, s obzirom da tada ne može biti nepristran i objektivan.

Imajući u vidu da je ugostiteljski obrt u njegovom vlasništvu s njim interesno povezana osoba u odnosu na koju ne može nepristrano postupati, jer njegovim poslovanjem dužnosnik stječe materijalnu korist, u situaciji kada dužnosnik koristi ovlasti koje ima kako bi predmetni obrt stupao u poslovni odnos s Općinom dolazi do njihovo zlouporabe, jer ih ne koristi u javnom interesu koji je pozvan štititi, već u vlastitom privatnom interesu.

Pritom nije od značaja obavljaju li drugi pružatelji usluga ugostiteljsku djelatnost na području Općine u kojoj dužnosnik obnaša dužnost, niti jesu li za Općinu angažiranjem predmetnog ugostiteljskog obrta kojeg je dužnosnik vlasnik postignute određene uštede, imajući u vidu eventualne troškove prijevoza do pružatelja usluga koji obavljaju djelatnost izvan Općine Perušić, kao niti jesu li navedeni poslovni odnosi nastali u javnom interesu privlačenja potencijalnih investitora.

S obzirom da je dužnosnik ovlašten odlučivati o nastanku poslovnih odnosa te da na izričito traženje Povjerenstva Općina Perušić nije precizirala okolnosti njihova nastanka kojima bi dokazala da dužnosnik Ivica Turić nije koristio ovlasti koje ima te odlučivao o njihovu nastanku, Povjerenstvo je utvrdilo da je dužnosnik odlučivanjem o nastanku poslovnog odnosa Općine Perušić s Ugostiteljskim obrtom „Albatros“ u njegovu vlasništvu, i to dana 4. siječnja 2017. u vrijednosti od 1.678,00 kn, dana 12. svibnja 2017. u vrijednosti od 417,00 kn, dana 19. lipnja 2017. u vrijednosti od 927,00 kn, dana 1. rujna 2017. u vrijednosti od 1.927,00 kn, dana 1. rujna 2017. u vrijednosti od 2.512,00 kn, dana 3. srpnja 2018. u vrijednosti od 8.617,00 kn, 3. srpnja 2018. u vrijednosti od 3.335,00 kn i dana 24. listopada 2018. u vrijednosti od 4.955,00 kn,povrijedio članak 7. točku c) ZSSI/11-a.

Isto tako, imajući u vidu da je do nastanka navedenih poslovnih odnosa između Općine Perušić i Ugostiteljskog obrta „Albatros“ došlo u razdoblju u kojem je dužnosnik Ivica Turić obnašao dužnost općinskog načelnika Općine Perušić, došlo je i do povrede članka 17. stavka 1. ZSSI/11-a.

Temeljem odredbe članka 17. stavka 5. ZSSI/11-a, Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti navedenih pravnih poslova.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona. Stavkom 2. navedenog članka Zakona propisano je da, pored ostalog, za povredu odredbi članka 7. toga Zakona Povjerenstvo može izreći sankcije iz stavka 1. toga članka odnosno opomenu, obustavu isplate dijela neto mjesečne plaće i javno objavljivanje odluke Povjerenstva.

Povjerenstvo smatra da je za utvrđenu povredu ZSSI/11-a primjerena sankcija obustave isplate dijela neto plaće s obzirom da je dužnosnik postupao u privatnom interesu omogućivši isplate iz proračuna kojim je dužan upravljati u javnom interesu.

Člankom 44. stavkom 1. ZSSI/11-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Kao okolnost koja uvećava odgovornost dužnosnika te opravdava izricanje najveće sankcije unutar propisanog raspona, Povjerenstva je cijenilo da je dužnosnik prethodno bio kažnjen zbog povrede odredbi ZSSI/11-a, koje se odnose na stupanje u poslovni odnos Općine Perušić s Ugostiteljskim obrtom „Albatros“ u razdoblju od 2011. do 2014., kada je bio u vlasništvu člana njegove obitelji, te da mu je Povjerenstvo povodom njegova traženja mišljenjem u 2017. godini ukazalo da stupanje u poslovni odnos s poslovnim subjektom u njegovom vlasništvu predstavlja povredu odredbi ZSSI/11-a, nakon čega je i nastala većina spornih poslovnih odnosa, kao i da se radilo o kontinuiranom protupravnom postupanju kojima je nastalo čak 8 poslovnih odnosa kroz razdoblje koje obuhvaća dvije godine, iz čega proizlazi ustrajnost u povredama odredbi navedenog Zakona, slijedom čega mu se kao primjerena izriče sankcija iz članka 42. stavka 1. podstavka 2. ZSSI/11-a, obustava isplate dijela neto mjesečne plaće u ukupnom iznosu od 40.000,00 kn, koja će trajati deset mjeseci i izvršit će se u deset jednakih uzastopnih mjesečnih obroka, svaki u pojedinačnom iznosu od 4.000,00 kn.

Slijedom svega gore navedenog, Povjerenstvo je donijelo odluku kao u izreci ovoga akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Dužnosnik Ivica Turić, osobnom dostavom
2. Objava na internetskoj stranici Povjerenstva
3. Pismohrana